اليوم راح احجيلكم قصة من جنت بالحرب
بعد ما التحقت بالجيش وصرت مقاتل ( جندي )
صارت الحرب ودخلت المعركة يمكن قبل يومين هيج شي
ضلينه نقاتل ونحارب حتى نسترد اراضينه
بعدين اجة امر اللواء وكال اكو خطة من الأعداء
راح يفترون من ورة ساحة كهرمانة وهاجمونه من الخلف
لازم نسحب قسم من القوات حتى منخليهم يهجمون علينه
شوفوا اخوكم البطل شنو سوة
كلته سيدي اني راح اصير من ضمن الخط الأول بالكتيبة الهجومية
كلي عفية بالسبع هو اني جذب مو سبع اني عمر هع
بس اخذته على كد عقلة لأن بعدة مترفع بالجديد
المهم ما اطول عليكم الفلم
طبعاً هذا الحجي الطلقات والهاونات والقصف فوك راسنه
واني كاعد اشرب جكارة واسمع اغاني بتليفوني
طبعاً اني مدا اكذب عليكم
لهناك جان اصعد على الرباعية
وعينكم متشوف الا النور
فتحت امان وخليتها عالصلي ومن اول رشقة
الله ليكذبني يمكن وكعت 30 طيارة
بعدين ضربني قناص من يم الترفك لايت مال منطقة بغداد الجديدة
بس اني اخوكم دنكت دا اجر كلص المي لأن عطشت
فأجتي الطلقة بالياخة مال البدلة
شلت راسي وضليت اباوع على منطقة شارع حيفا ملكيت احد
جان اندار على شارع فلسطين هم مشفت شي
كلت هذا اكيد قناص من منطقة سبع ابكار
كمت جان اصعد بالدبابة واصلخه بشكل بطناش
بحيث طمست الدبابة 3 امتار جوة الكاع
كمت وجان اطفر منها وصعدت بغير وحدة
هم صلختها بطناش بس على كيفي حتى لتطمس مثل القبلها
وجان الزملك طريق محمد القاسم
الله ليكذبني يمكن امشي 160 لو 180 بالدبابة
لهناك جان اسمع حس مال صفارة انذار كلت هي جماعتي اجوي
انداريت بالدبابة اني والسبطانه
جان اشوف ابو بطحة مال مرور واسمعة يكولي توقف اخي توقف
اني هم طبكت على صفحة جريت هين بريك وطفيت الدبابة وشعلت دبل اشارة
جان النذل ينزل من الماطور ويكصلي وصل
كتله ليش اني شمسوي جان يرد علية
الدبابة فردي واليوم زوجي
اني هم كتله اسف احسبها عليهم هالمرة موصوجي ترة
ما اطول السالفة عليكم
دقيقة اوكفو خلي اشرب مي
نشف ريكي
طبعاً هاي البطولة ممنزلها بس على حبيبي يا عراق
اي انكمل البطولة
صعدت بالدبابة وجان اروح المنطقة صليخ دا ادور على القناص
ما اشوف الا كمين وحاطين سيم بالكاع
شعبالهم اني قشمر وتعبر عليه
يريدون امشي عالسيم حتى تبنجر الدبابة
بس اني اخوكم كمت وجان اصعد الرصيف
وجان يحسون بية صرت شاطر
طلعتلي يمكن 60 دبابة ممتاكد لو 60 لو 80 ملحكت احسبهم
واني جيبة جيبة مخليت دبابة صاحية
بس حرامات الباتري دك بية الناقصة
مو نسيت الدبل اشارة مشعولة على طريق محمد القاسم فهبط الباتري
كمت وجان ارجع الدبابة دفع الساحة كهرمانة
لكيت العدو منتشر والجنود ميتين وقسم من جماعتنه اسرى وامر اللواء وياهم
اني انقهرت وصحت بأعلى صوتي
( تباً للأشرار )
واجرلك المسدس واكتل 350 واحد
وشمرت رمانتين حراريات على 600 جندي
وذبحت بالحربة مال مسدس 100 واحد
جان ارجع ساحة كهرمانه النه
واسرت 950 واحد على كد راتبي بدون عقوبة واستقطاع
ما عدى المكافئات
ورد مرة لخ هذا القناص البغداد الجديدة ضربني طلقة
بس هالمرة مدنكت ض1
سمعت الحس مال انطلاق الطلقة وجان اندار على منطقة بغداد الجديدة
شفت الطلقة من بعيد جاية على كصتي
بس اني اخوكم بطل متعبر علية هيج سوالف
كمت جان اشيل واحد من جماعنه مصاب برجلة
وخليته بمكاني جان تجي الطلقة براسة
من مات كلتلهالا انتقملك جان اشي الأر بي جي 7
واصلخة بثنين معدلات بس حرامات وكعن بالدورة مجتي بالقناص
كتله اليوم وين تروح مني اني اعلمك
اباوع المسدس فرغ والدبابة خلصان باتريها والرشاشة تحشر
حرت شسوي شسوي اخير شي اجتني فكرة
شلت حجارة وجان اشمرها عليه
ليش متجي الحجارة براسة ويغمة عليه
كلت هاي مو خوش سالفة فد شوية يكعد وهم يدور علية
واشيلها بركضة البغداد الجديدة لحد ما وصلت يمه
بيني وبينه 3 امتار جان يكعد القناص
شال القناص ديضربني جان اطلع الحربة واشمرها عليه
اجتي ترس بعينة اليقنص بيها
بس هو هم لوتي كام يباوع بعينه الثانية
كلت هي مو خوش سالفة نزعت البسطال وجان اضربة براسة من بعيد
جان يموت
وجان تخلص البطولة مالتي ورجع الأرض الى اهليها
وكرمني امر اللواء بخمسين الف على شجاعتي
وعاشو عيشة سعيدة
بس بقت شغلة وحدة
المسدس مالتي ضاع مدري وين نسيته